นายกรัฐมนตรี ให้คำมั่นใช้จ่ายเงินกู้อย่างมีประสิทธิภาพและคุ้มค่า ส่วนจะกู้เพิ่มหรือไม่ต้องประเมินตามสถานการณ์
นายอนุชา บูรพชัยศรี โฆษกประจำสำนักนายกรัฐมนตรี ตอบคำถามสื่อมวลชนแทนนายกรัฐมนตรี กรณี พ.ร.ก.เงินกู้ 2 ฉบับ จำนวน 1 ล้านล้านบาท กับ 5 แสนล้านบาท ยังมีเพียงพอสำหรับการดูแลและแก้ไขปัญหาโควิด-19 หรือไม่ ว่านายกรัฐมนตรีให้คำมั่นว่าการใช้จ่ายเงินกู้จะเป็นไปอย่างมีประสิทธิภาพ เพื่อการดูแลประชาชนที่รับผลกระทบ เช่น การลดภาระค่าใช้จ่ายด้านการศึกษาและการขยายมาตรการช่วยเหลือลูกจ้าง-นายจ้าง-แรงงาน ในระบบประกันสังคม ตามประกาศพื้นที่ควบคุมสูงสุดและเข้มงวด หรือพื้นที่สีแดงเข้ม ซึ่งขยายจาก 13 จังหวัดเป็น 29 จังหวัด ซึ่งเมื่อรวมการเยียวยาทั้ง 2 ส่วนนี้ ใช้เงินกู้ไปประมาณ 90,000 กว่าล้านบาท โดยยังเหลืออีก 400,000 กว่าล้านบาท ยืนยันจะใช้สำหรับการดูแลประชาชนให้ดีที่สุดส่วนจำเป็นจะต้องกู้เงินเพิ่มอีกหรือไม่นั้น ต้องขึ้นอยู่กับสถานการณ์การแพร่ระบาดของโรคโควิด-19 รวมถึงความจำเป็นที่ต้องใช้งบประมาณในการดูแลประชาชนโดยยืนยันจะพิจารณาอย่างรอบคอบ คำนึงถึงเสถียรภาพการเงินการคลังของประเทศเป็นหลัก